Net die beste vir boontjie
JY LEES NOU Net die beste vir boontjie
Deur Louïne van der Vyver
'n Gids wat jou help sorg dat jou fetus nege maande lank floreer.
'n Gebalanseerde dieet hou net goeie dinge vir jou en jou baba in. Dis beslis nie nou die tyd om kilo's af te skud nie – jy het genoeg energie nodig sodat jou baba optimaal kan groei. Babas met 'n lae geboortegewig is later meer vatbaar vir hartsiektes, hoë bloeddruk en diabetes. Bly ook liefs weg van alkohol.
Dis verder belangrik om elke dag 'n foliensuuraanvulling te drink, want dit help om afwykings in jou baba se ontwikkelende brein en rugstring te voorkom.
Jou baba se brein begin al drie weke ná bevrugting ontwikkel. Gee daardie brein 'n hupstoot deur self breinkosse te eet wat omega 3-vetsure bevat. Dit sluit in donkerkleurige vis of visolie, kos wat yster bevat (soos spinasie, boontjies en hoender wat genoeg suurstof na baba se brein stuur), en proteïene om die brein te bou.
Kosse wat antioksidante bevat, veral bessies en tamaties, help om jou fetus se breinweefsel te beskerm.
In die eerste weke ná bevrugting help beweging of oefening jou baba om veilig te voel. Ma's sus hul baba ná geboorte instinktief en daardie susbewegings boots die ritme in die baarmoeder na.
Goeie voorgeboorteklasse sluit gespesialiseerde oefening in wat jou deur jou swangerskap gesond hou en ook voordelig vir jou baba is.
Ontwikkelende babas geniet beweging. Joga by 'n gespesialiseerde joga-aanbieder vir swanger vroue is 'n goeie idee in die eerste trimester wanneer jy moeg en naar voel, want dis ook iets wat jy regdeur jou swangerskap kan beoefen. Dit help jou ontspan en berei jou liggaam nou reeds voor om met meer gemak te kraam. Dit hou jou fiks, veral wanneer jy te groot en lomp begin voel om op die oefenfiets te klim.
Bind met baba
In die eerste trimester kan die fisieke en emosionele veranderings van jou liggaam die ontwikkelende band tussen jou en jou ongebore baba binne-in jou oorskadu. Naarheid, seer borste, sooibrand en uitputting kan sy tol eis en jou aandag van jou fetus aftrek.
Namate die tyd aanstap en jy jou baba voel beweeg, sal dit makliker word om nader aan hom te voel. Tot dan is daar 'n ander uitweg: Bly ingelig oor sy ontwikkeling. Monitor jou fetus se weeklikse mylpale en visualiseer hoe hy dit bereik.
Jou baba groei teen 'n geweldige pas en dis interessant om daaroor na te lees. Doen dit wanneer jy ontspan met jou skoene uitgeskop en jou voete op die bank. Jou fetus floreer ook wanneer jy bemin voel.
Koester jou verhoudings met die mense om jou; hulle gaan die gemeenskap word wat jou baba gaan help versorg en grootmaak. So leer jy jou baba, wat baie sensitief vir atmosfeer en spanning is, 'n hele reeks emosionele lesse en dit skep 'n merkwaardige band tussen julle wat hom die res van sy lewe gaan baat.
Die senuweepunte op jou baba se vel begin al op agt weke ontwikkel en maak hom sensitief vir aanraking. Teen 17 weke kan jy hom dalk al voel beweeg en teen 20 weke kan jou baba voel wanneer jy aan jou magie raak. Moenie verras wees as jy op jou maag druk en jou baba druk terug nie!
Hierdie vroeë aanraking ontwikkel 'n kommunikasieband tussen jou en baba. Dis nou die tyd om julle albei met 'n aromaterapiemassering te pamperlang. Laventel-, mandaryn- en roosolies is in die tweede trimester veilig. Smeer dit regsom om jou maag of vra jou maat om te help – die aanraking is goed vir julle al drie.
Teen 16 weke kan jou baba die klanke in jou liggaam hoor en teen 25 weke ook klanke buite die baarmoeder. Hy leer jou stem ken en sal 'n skrale uur of wat ná geboorte sy kop in die rigting van jou stem draai. Praat met en sing vir hom – so timmer jy verder aan jul kosbare verhouding en stimuleer sommer terselfdertyd sy taalontwikkeling.
Binding kan enige tyd gedurende die swangerskap plaasvind, maar doelbewuste stimulasie word doeltreffend teen die tweede trimester wanneer jou baba se liggaamstrukture al meer gevorderd is en sy sintuie meer kan inneem. Teen 16 weke hoor hy klanke van 60 en 70 desibel.
Speel gerus vir jou baba musiek. Ongebore babas hou van musiek met 'n sterk polsslag, want dit klink soos jou hartklop. Jou baba se bewegings sal jou 'n goeie aanduiding van sy smaak gee! As jy agterkom dat hy van iets hou, speel dit weer.
Musiek bevorder jou baba se leervermoë en daar is bevind dat musiek wat jy gedurende jou swangerskap gespeel het, later dikwels help om jou pasgeborene te sus.
Jy kan ook nou reeds vir jou baba lees. Dis goed vir sy taalontwikkeling en hy geniet dit om na jou stem te luister.
Wil jy ervaar hoe dit vir jou baba voel om in jou baarmoeder rond te dryf? Trek jou swemklere aan en gaan doen voorgeboorte-wateroefeninge. Die water ondersteun jou swellende boepie en laat jou gewigloos voel – dis 'n welkome fisieke verligting!
Oorweeg dit ook om 'n dryfsessie in 'n watertenk te geniet, waar jy 'n uur lank in Engelse sout in die donker dryf en na strelende musiek luister. Die soutwater help jou om te ontspan en moeiteloos te dryf – en so kan jy jou baba binne-in jou visualiseer.
Dis veilig om laat in jou swangerskap nog oefening te doen tensy jy pyn of ander ongewone komplikasies het. Laat jou dokter net altyd weet wat jy doen.
Die geboorte kom nou nader. Hoe gaan jy jou op hierdie werklikheid voorberei? Visualisering help jou om jou baba te sien en vir hom te vertel waarmee jy besig is. Sien voor jou geestesoog hoe en waar jy jou baba in die lewe wil bring en hoe jy hom dan in jou arms neem. Visualiseer dit elke dag en deel dit met jou baba.
In hierdie stadium kan jy gerus hipnogeboorteterapie oorweeg. Dit leer jou ontspan, selfs in moeilike omstandighede soos kraam. 'n Terapeut sal jou lei om asemhaling- en konsentrasietegnieke te gebruik om alle steurnisse van buite uit te skakel en jou in 'n diep staat van ontspanning te plaas, waar jy al jou aandag op jou ongeborene kan fokus.
Gereelde hipnoterapiesessies sal jou help om jou persepsie van pyn te verander en om gedurende kraam te ontspan en dit selfs sonder ongerief te geniet. Laat jou geboortemaat ook die tegnieke leer sodat hy jou in kraam kan bystaan.
As visualisering nie genoeg is nie, bied tegnologie jou die opsie van 'n 4D-sonar.
Verskeie studies het gewys dat pa's se hormone ook by die geboorte aanpas om binding te versterk. Babas se hartklop verander as hulle deur hul pa aangeraak word. In die laaste maand van jou swangerskap sal jou baba leer om sy pa se stem te herken en kort ná die geboorte sal hy sy kop in die rigting daarvan draai.
In die baarmoeder help beweging dat die ongebore baba se vestibulêre stelsel en sintuie ontwikkel, veral ná die 26ste week van jou swangerskap. Jou baba geniet die endorfiene wat oefening vrystel net so baie soos jy.
Omdat jy regdeur jou swangerskap gesorg het dat jy aan die beweeg bly, is jy 'n vietse ma wat nie nou so swaar aan jou boep dra nie. Die verdere voordeel is dat jou baba saam met jou sterker word – dit maak hom gereed om die geboorteproses te kan hanteer.
Oefening en konsentrasie help jou ook om jou goeie postuur te behou. So bied jy jou baba ruimte om te beweeg en jy haal makliker asem.
Wanneer jy ballerina-regop bly, kom jy meer selfversekerd voor en voel daarom ook so. 'n Goeie postuur verminder rugpyn en as jy goed lyk en voel, kom jou baba dit agter en voel ook so.
Jou ongebore baba kan van die eerste trimester af al onderskei tussen 'n gespanne, gelaaide atmosfeer en een wat rustig en vol liefde is – en hy gedra hom daarvolgens. 'n Warm bad is 'n eenvoudige, maar wonderlike geleentheid waar jy tyd saam met jou nou lompe homp kan deurbring en jou seer lyf kan lawe. Kyk hoe jou baba in jou skop en strek. Gebruik jou bad as 'n veilige meditasie-hawe.
Meditasie laat jou ontspan. Lê stil, haal diep asem en sien jou baba voor jou geestesoog. Meditasie help jou om 'n derde meer suurstof in te asem, wat jou baba se breinontwikkeling bevorder. Dit gee jou ook ononderbroke tyd om op jou baba en sy nabyheid te fokus. Mediteer oor watter wonderwerk jou kind is en hoe lief jy vir jou lewensmaat is. Sien hoe jou baba gelukkig en gesond is danksy alles wat jy nou vir hom doen.
Liefdevolle seks sou dwarsdeur jou swangerskap vir familiebindingstyd kon sorg, en dis nou ook nodig om op dié manier te ontspan. Dit skei talle goedvoelhormone af wat jou baba ook bevoordeel, en omdat ongebore babas so fyn op hul omgewing ingestel is, sal die atmosfeer help om hulle geborge te laat voel, wat op die ou einde ook hul reis na buite vergemaklik.